ΚΑΝΟΝΙΣΜΟΣ (ΕΟΚ) αριθ. 706/92 ΤΗΣ ΕΠΙΤΡΟΠΗΣ της 20ής Μαρτίου 1992 για την τροποποίηση του κανονισμού (ΕΟΚ) αριθ. 2167/83 σχετικά με τις λεπτομέρειες εφαρμογής όσον αφορά την χορήγηση γάλακτος και ορισμένων γαλακτοκομικών προϊόντων σε μαθητές σχολικών ιδρυμάτων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 374/92 (2), και ιδίως το άρθρο 26 παράγραφος 4,

Εκτιμώντας:

ότι το άρθρο 1 του κανονισμού (ΕΟΚ) αριθ. 2167/83 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2571/90 (4), ορίζει τους δικαιούχους της κοινοτικής ενίσχυσης που χορηγείται για την προμήθεια γάλακτος και γαλακτοκομικών προϊόντων στους μαθητές των σχολικών ιδρυμάτων- ότι δεδομένων των διαφορών που υφίσταται ως προς τον τρόπο οργανώσεως των σχολικών ιδρυμάτων στα κράτη μέλη, οι διατάξεις αυτές δεν επιτρέπουν να διασφαλίζεται η εναρμονισμένη εφαρμογή τους για το σύνολο της Κοινότητας- ότι είναι συνεπώς σκόπιμο να δευκρινισθεί το κείμενο του εν λόγω άρθρου-

ότι το άρθρο 2 παράγραφος 3 του κανονισμού (ΕΟΚ) αριθ. 2167/83 επιτρέπει την προσθήκη φθορίου σε ορισμένα προϊόντα τα οποία μπορούν να επωφεληθούν της ενισχύσεως- ότι, για να εξαλειφθούν οι αμφιβολίες όσον αφορά την ερμηνεία της διατάξεως αυτής, πρέπει να διευκρινισθεί η διατύπωσή της-

ότι το άρθρο 6 του εν λόγω κανονισμού προβλέπει ότι η διαχείριση του προαναφερθέντος καθεστώτος πραγματοποιείται με σύστημα αριθμημένων δελτίων που εκδίδονται για ένα σχολικό έτος- ότι, προκειμένου να περιοριστεί ο διοικητικός φόρτος που προκύπτει από την εφαρμογή της εν λόγω διατάξεως, πρέπει να προβλεφθεί η έκδοση πολυετών δελτίων-

ότι το άρθρο 7 παράγραφος 4 δεύτερο εδάφιο του ιδίου κανονισμού επιτρέπει στα κράτη μέλη να χορηγούν προκαταβολή επί της ζητουμένης ενισχύσεως για το μήνα ή το σχολικό τρίμηνο της παραδόσεως των προϊόντων, μέσω εκκαθαρίσεως του φακέλου πληρωμής εντός προθεσμίας 6 μηνών από την ημέρα υποβολής της αιτήσεως- ότι, για να περιοριστεί ο διοικητικός φόρτος που προκύπτει από την εφαρμογή της διατάξεως αυτής, είναι σκόπιμο να καθιερωθεί η ετήσια εκκαθάριση των φακέλων πληρωμής-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2167/83 τροποποιείται ως εξής:

1. Το άρθρο 1 αντικαθίσταται από το ακόλουθο κείμενο:

"Άρθρο 1

1. Οι δικαιούχοι της κοινοτικής ενίσχυσης που αναφέρονται στο άρθρο 1 παράγραφος 2 του κανονισμού (ΕΟΚ) αριθ. 1842/83 είναι μαθητές και σπουδαστές που φοιτούν κανονικά σε σχολικά ιδρύματα διαφόρων βαθμίδων εκπαίδευσης,

- συμπεριλαμβανομένων των παιδιών που φοιτούν σε νηπιαγωγείο ή σε άλλο ίδρυμα προσχολικής εκπαίδευσης που έχει οργανωθεί ή έχει αναγνωριστεί από την αρμόδια αρχή του κράτους μέλους,

- εξαιρουμένων των φοιτητών των πανεπιστημίων και των ανωτάτων σχολών που μπορούν να συγκριθούν με πανεπιστήμια.

2. Οι μαθητές των σχολικών ιδρυμάτων που αναφέρονται στην παράγραφο 1 επωφελούνται της κοινοτικής ενισχύσεως κατά τη διάρκεια της παραμονής τους σε κέντρα διακοπών που οργανώνονται από έναν εκ των φορέων που αναφέρονται στο άρθρο 7 παράγραφος 1."

2. Στο άρθρο 2, η παράγραφος 3 αντικαθίσταται από το ακόλουθο κείμενο:

"3. Τα κράτη μέλη μπορούν να επιτρέπουν την προσθήκη 5 χιλιοστογράμμων φθορίου ανά χιλιόγραμμο προϊόντος, κατ' ανώτατο όριο, στην περίπτωση των προϊόντων που αναφέρονται στις κατηγορίες Ι και ΙΙ του παραρτήματος."

3. Το άρθρο 6 τροποποιείται ως εξής:

α) στην παράγραφο 1 προστίθεται το ακόλουθο εδάφιο:

"Εντούτοις, τα κράτη μέλη έχουν τη δυνατότητα να εκδώσουν τα δελτία που αναφέρονται στο πρώτο εδάφιο για περίοδο που καλύπτει 5 σχολικά έτη κατ' ανώτατο όριο."

β) στην παράγραφο 4 προστίθεται το ακόλουθο εδάφιο:

"Σε περίπτωση εφαρμογής της παραγράφου 1 δεύτερο εδάφιο, οι ίδιοι κανόνες εφαρμόζονται, τηρουμένων των αναλογιών, για κάθε σχολικό έτος στο οποίο αναφέρεται το δελτίο."

4. Το άρθρο 7 τροποποιείται ως εξής:

α) στην παράγραφο 1, το πρώτο εδάφιο αντικαθίσταται από το ακόλουθο κείμενο:

"Η ενίσχυση χορηγείται είτε στο σχολικό ίδρυμα είτε στον οργανωτικό φορέα που υποβάλει την αίτηση ενισχύσεως για τα προϊόντα που διανέμονται στους μαθητές που υπάγονται σ' αυτόν. Οι αιτούντες πρέπει να έχουν εγκριθεί από την αρμόδια αρχή του κράτους μέλους."

β) στην παράγραφο 2, η δεύτερη περίπτωση αντικαθίσταται από το ακόλουθο κείμενο:

"- η επωνυμία και η διεύθυνση του σχολικού ιδρύματος ή του οργανωτικού φορέα περίπτωση εφαρμογής της παραγράφου 1 δεύτερο εδάφιο."

γ) η παράγραφος 4 αντικαθίσταται από το ακόλουθο κείμενο:

"4. Η καταβολή της ενίσχυσης πραγματοποιείται από τις αρμόδιες αρχές εντός προθεσμίας 4 μηνών από την ημέρα υποβολής της αιτήσεως η οποία αναφέρεται στην παράγραφο 3, εκτός περιπτώσεων ανωτέρας βίας ή περιπτώσεων στις οποίες έχει αρχίσει διοικητική έρευνα σχετικά με το δικαίωμα λήψεως της ενισχύσεως.

Εντούτοις, επιτρέπεται στις αρμόδιες αρχές των κρατών μελών να χορηγήσουν προκαταβολή εντός προθεσμίας 3 μηνών από την ημέρα υποβολής της αιτήσεως που αναφέρεται στην παράγραφο 3. Η προκαταβολή αυτή χορηγείται μόνον μετά τη σύσταση εγγυήσεως για το ίδιο ποσό. Στην περίπτωση αυτή:

- η αρμόδια αρχή επιτρέπεται να χορηγήσει την προκαταβολή μετά από αίτηση του ενδιαφερομένου με βάση τις παραδοθείσες ποσότητες χωρίς να απαιτήσει τα δικαιολογητικά που αναφέρονται στο άρθρο 6 παράγραφος 5. Ο προμηθευτής, εντός προθεσμίας ενός μηνός από τη χορήγηση της προκαταβολής, προσκομίζει τα αναγκαία δικαιολογητικά για την οριστική πληρωμή της ενισχύσεως στην αρμόδια αρχή, εκτός εάν αυτή έχει καταρτίσει την έκθεση που αναφέρεται στο άρθρο 6 παράγραφος 5 δεύτερη περίπτωση,

- η οριστική πληρωμή πραγματοποιείται το αργότερο στο τέλος του έκτου μηνός μετά το τέλος του συγκεκριμένου σχολικού έτους ή, ενδεχομένως, της διαμονής σε κέντρα διακοπών."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Μαρτίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 148 της 28. 6. 1968, σ. 13. (2) ΕΕ αριθ. L 41 της 18. 2. 1992, σ. 9. (3) ΕΕ αριθ. L 206 της 30. 7. 1983, σ. 75. (4) ΕΕ αριθ. L 243 της 6. 9. 1990, σ. 17.